Il-Kummissarju Ewropew Cecilia Malmstrom se tkun qed iżżur il-kwartieri tal-European Asylum Support Office li jinsabu fil-Menqa l-Marsa. Iż-żjara mistennija ssir nhar il-Ħamis li ġej. Dan l-uffiċċju jaħdem biex ittejjeb il-koperazzjoni fuq kwistjonijiet ta’ ażil u jgħin lill-pajjiżi membri biex jaqdu l-obbligazzjonijiet internazzjonali tagħhom b’mod sħiħ biex jagħtu l-protezzjoni lil dawk in-nies li jkunu jeħtieġuha. Dan l-uffiċċju jservi wkoll bħala ċentru biex jipprovdi appoġġ lill-pajjiżi membri li għandhom is-sistema tagħhom ta’ refuġju taħt pressjoni. Fil-jiem li għaddew il-Kummissarju Ewropew qalet li l-Kumissjoni Ewropea se tkun qed tniedi Frontex Plus biex tieħu post Mare Nostrum, il-programm ta’ salvataġġ li nediet l-Italja biex issalva lil dawk l-immigranti li jsibu ruħhom f’diffikultà meta jkunu qegħdin jaqsmu l-baħar bejn l-Afrika u l-Ewropa.